Is-17 ta' Lulju jikkommemora d-data tal-adozzjoni tal-Istatut ta' Ruma tal-Qorti Kriminali Internazzjonali fl-1998. Dan il-jum huwa ddedikat għaċ-ċelebrazzjoni tal-iżviluppi u l-kisbiet ta' istituzzjonijiet tal-ġustizzja kriminali internazzjonali u biex ifakkarna li jeħtieġ li nkomplu naħdmu, kemm fil-livell nazzjonali kif ukoll f'dak internazzjonali, biex niżguraw li l-awturi tal-aktar reati kriminali serji jitressqu quddiem il-ġustizzja u jinżammu responsabbli. F'din l-okkażjoni, l-Unjoni Ewropea u l-Istati Membri tagħha jaffermaw mill-ġdid l-appoġġ sħiħ tagħhom għall-Qorti Kriminali Internazzjonali u għat-tisħiħ ta' sistema tal-ġustizzja kriminali internazzjonali impenjata li tiskoraġġixxi t-twettiq ta' reati kriminali, tiġġieled l-impunità u tiżgura l-protezzjoni tad-drittijiet tal-vittmi. Il-ġustizzja hija waħda mill-elementi ewlenin għar-rikonċiljazzjoni u l-paċi sostenibbli. Mingħajr ġustizzja, l-aktar reati kriminali atroċi ma jiġux ikkastigati, il-vittmi ma jkunux jistgħu jiksbu rimedju u l-paċi tibqa' objettiv li diffiċilment jintlaħaq, peress li l-impunità tiġġenera aktar mibegħda, u twassal għal atti ta' tpattija u aktar tbatija. L-Unjoni Ewropea hija waħda mid-donaturi ewlenin li jappoġġaw ir-riforma tas-settur tal-ġustizzja mad-dinja kollha, hekk kif issaħħaħ l-infurzar tal-liġi u l-istituzzjonijiet tal-ġustizzja, tippromwovi ġustizzja indipendenti u imparzjali, u tappoġġa l-aċċess għall-ġustizzja għal kulħadd. Sa mill-2000, ħadna impenn ta' EUR 37 miljun f'appoġġ dirett għall-Qorti Kriminali Internazzjonali. L-Unjoni Ewropea ilha tappoġġa wkoll inizjattivi tal-ġustizzja transizzjonali u mekkaniżmi tal-ġustizzja internazzjonali marbutin ma' pajjiżi speċifiċi. Fil-każ tas-Sirja, dan l-aħħar l-UE allokat finanzjament li jammonta għal € 1,5 miljun lill-Mekkaniżmu Internazzjonali, Imparzjali u Indipendenti biex Jassisti fl-Investigazzjoni u l-Prosekuzzjoni tal-Persuni Responsabbli għad-Delitti l-Aktar Serji skont id-Dritt Internazzjonali li Twettqu fis-Sirja. L-UE tappella lill-komunità internazzjonali biex tappoġġa l-Mekkaniżmu, inkluż permezz ta' mezzi finanzjarji adegwati, biex jiġi żgurat li dan ikun jista' jibda l-ħidma mill-aktar fis possibbli u jwettaq il-mandat tiegħu, b'konformità mal-prinċipji ta' universalità u fl-ogħla livell ta' professjonaliżmu. L-Unjoni Ewropea ser tkompli tappoġġa bis-sħiħ il-governanza globali multilaterali, ibbażata fuq id-dritt internazzjonali, id-drittijiet tal-bniedem u istituzzjonijiet internazzjonali b'saħħithom. F'dan ir-rigward, nibqgħu impenjati li navvanzaw il-ġlieda tagħna kontra l-impunità, u li nippromwovu r-ratifika universali tal-Istatut ta' Ruma. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, il-membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-Dikjarazzjoni. *L-Eks-Repubblika Jugoslava tal-Maċedonja, il-Montenegro is-Serbja u l-Albanija għadhom jagħmlu parti mill-Proċess ta' Stabilizzazzjoni u ta' Assoċjazzjoni.